Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за създаване на Програма за околната среда и действията по климата (LIFE) /* COM/2011/0874 окончателен - 2011/0428 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Съобщението на Комисията за многогодишната финансова рамка (МФР) за периода 2014—2020 г. (наричано по-долу „Съобщение за МФР“)[1] определя бюджетната рамка и основните насоки за изпълнението на стратегията „Европа 2020“[2]. В своето предложение Комисията реши да разгледа действията в областта на околната среда и климата като неразделна част от всички основни инструменти и интервенции. Така нареченият „подход на интегрирането“ означава, че целите, свързани с околната среда и климата, „трябва да бъдат отразени във всички основни инструменти, с цел да се осигури приносът им за изграждането на нисковъглеродна, използваща ефективно ресурсите и устойчива на изменението на климата икономика, която ще увеличи конкурентоспособността на Европа, ще доведе до създаването на повече и по-екологосъобразни работни места, ще засили енергийната сигурност и ще принесе ползи за здравето.“ Основните инструменти на Съюза за финансиране не се отнасят обаче до всички специфични нужди на околната среда и климата. Прилагането на законодателство в областта на околната среда и климата остава неравномерно и недостатъчно в Съюза, което води до затвърждаване на проблемите в областта на околната среда и климата. Това положение изисква нови и по-ефективни начини за прилагане на законодателството, както и разработването и разпространението на най-добрите практики в целия Съюз, за да се гарантира, че държавите-членки и заинтересованите страни учат едни от други. По тази причина, в допълнение към целенасоченото интегриране, Комисията предлага да продължи програмата LIFE, която понастоящем се регулира от Регламента за LIFE+[3]. Съчетаването на подхода на интегрирането с даден специфичен инструмент ще подобри съгласуваността и добавената стойност на интервенцията от страна на Съюза. Предназначен за целта инструмент позволява на Комисията по-добре да формулира приоритети, пряко да наблюдава изпълнението и да гарантира, че наличните ресурси се използват ефективно за опазване на околната среда и климата. Този подход дава на Комисията възможността да избере най-добрите проекти в целия Съюз, като по този начин се избегнат пропуски в координацията. Свързаните с околната среда ресурси освен това представляват обществено благо и са разпределени неравномерно в Съюза. Задължението за опазване и подобряване на тези ресурси изисква последователното прилагане на принципите на солидарност и споделяне на отговорностите. В този контекст член 8 от Директивата за местообитанията[4] изрично обвързва реализирането на консервационни мерки с предоставянето на съфинансиране от Съюза. Програмата LIFE играе съществена роля за по-доброто разпределяне на солидарността и отговорностите за запазване на общите блага на Съюза в областта на околната среда и климата. Конкретна програма за финансиране на действията в областта на околната среда и климата: · гарантира по-ефективна намеса, отколкото индивидуалните действия на държава-членка, чрез засиленото обединяване на ресурси и експертни знания, както и чрез привличане на партньорства, които иначе трудно биха се формирали, · предоставя платформа за разработване и обмен на най-добри практики и споделяне на знания, чрез което се подобрява изпълнението на достиженията на правото на ЕС в областта на околната среда и изменението на климата, се катализират и ускоряват промените в тази насока и се дава възможност на държавите-членки и заинтересованите страни да се учат едни от други и по-ефективно отговарят на тези предизвикателства, · създава синергии между фондовете на Съюза и националните фондове, като съвместно координира действията им по целите в областта на околната среда и климата и едновременно с това мобилизира допълнителни фондове от публичния и частния сектор. Това увеличава съгласуваността и ефективността на намесата на Съюза и насърчава по-хомогенното прилагане на достиженията на правото на ЕС, · увеличава видимото присъствие на действията в областта на околната среда и климата като приближава Съюза до гражданите му и показва ангажимента на Съюза към целите в областта на околната среда и климата, като по този начин на тези цели се придава по-голямо значение. Няколко оценки[5] потвърждават, че програмата LIFE представлява успешен инструмент за прилагане на политиката и законодателството на Съюза в сферата на околната среда със значителна добавена стойност. Тези оценки обаче подчертаха също, че политическото въздействие на програмата LIFE е ограничено поради липсата на стратегическа насоченост. Това отчасти се дължи на нейния чист подход „отдолу нагоре“ при подбора на проекти, което не позволи на Комисията да управлява търсенето въз основа на нуждите на политиката на Съюза в областта на околната среда и климата. Следователно е необходим по-ясен акцент върху дейностите и секторите, в които LIFE може да повлияе положително. Предстоящите нови предизвикателства и постигането на целите на „Европа 2020“ изискват изменения на програмата. Борбата с изменението на климата и увеличаването на способността на Съюза в по-голяма степен да устои на свързаните с това рискове представляват някои от най-големите предизвикателства, пред които Съюзът е изправен, и, както е отразено в стратегията „Европа 2020“, е необходимо да се вземат спешни мерки. Комисията отчита посоченото предизвикателство и в Съобщението за МФР тя заявява, че възнамерява да увеличи дела на бюджета на Съюза за действията по климата на най-малко 20 %, като към това да допринасят и други политики. Следователно Програмата за околната среда и действията по климата (LIFE) следва да допринесе за постигането на тази цел. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО Настоящият регламент се основава на подробен анализ на вариантите, разгледани в оценката на въздействието[6], и широки консултации със заинтересованите страни. По-специалнобяха проведени следните проучвания и консултации: – последващата оценка на програма LIFE (1996—2006 г.)[7] и междинната оценка на програмата LIFE+ (2007 — 2009 г.)[8], – поръчани проучвания от външни консултанти, а именно: „Комбинирана оценка на въздействието и предварителна оценка на прегледа на регламента за LIFE+“[9] и „Изменението на климата в бъдещата многогодишна финансова рамка“[10], – открита онлайн консултация на интернет страницата „Your Voice in Europe“[11] („Вашият глас в Европа“), – консултация, извършена от Комитета на регионите[12], – консултация с членовете на Комитета на LIFE+ и аташетата на държавите-членки по въпросите на околната среда, и оперативна среща на заинтересованите страни[13]. Резултатът от консултациите е, че програмата LIFE като цяло се възприема като добре работеща, както от гледна точка на околната среда, така и от гледна точка на добавената стойност. Заинтересовани страни подкрепят продължаването на LIFE, както и различните интервенции и предложения от страна на Комисията, включително за нов тип проекти — интегрирани проекти. Въпреки че заинтересованите страни подкрепят идеята LIFE да увеличи своя акцент върху изпълнението и интегрирането на целите в областта на околната среда и климата в други политики, те не подкрепят ограничаването на обхванатите тематични области. Аналогично, въпреки че заинтересованите страни в общи линии подкрепят преминаването от чист „отдолу нагоре“ подход към подход, по-скоро от типа „отгоре надолу“, те се противопоставят на създаването на годишни и изчерпателни приоритети. Основната причина за това е, че приоритетните области следва да бъдат относително стабилни, за да се даде възможност на потенциалните кандидати да планират, изготвят и представят предложенията си. По тази причина оценката на въздействието акцентира върху препоръките от оценките и Сметната палата[14] с цел увеличаване на ефективността и добавената стойност на LIFE, като същевременно включва основните проблеми и предложения, посочени от заинтересованите страни. С вариантите за установяване на приоритети, анализирани в оценката на въздействието, се прави опит за намиране на баланс между нуждата от стабилност на потенциалните кандидати и необходимостта от по-добро акцентиране върху нуждите на политиката на Съюза. Бяха анализирани три сценария. Първият представлява статуквото, с чист подход „отдолу нагоре“, частично коригиран чрез съсредоточаването на заделените ресурси за действия във връзка с климата. Вторият представлява гъвкав подход „отгоре надолу“ за всички видове проекти, при който Комисията разработва многогодишни работни програми, в които определя тематични приоритети, свързани с постигането на конкретни цели, и насочва търсенето към разглеждането на тематични приоритети в рамките на различните компоненти. Интегрираните проекти, предвид техните характеристики, ще акцентират само върху някои сектори до постигането на определените цели. Третият сценарий съчетава подхода „отгоре надолу“ за интегрираните проекти и възходящия „отдолу нагоре“ подход за всички други видове проекти. При този вариант Комисията предварително би ограничила тематичния акцент на интегрираните проекти до четири сектора в подпрограмата за околната среда до постигането на целите, докато заявителите могат да представят предложения за други видове проекти във всички сектори на околната среда. Предпочетеният вариант е гъвкавият подход „отгоре надолу“. В оценката на въздействието са анализирани варианти за области, върху които да акцентират интегрираните проекти, заключавайки, че обектите по Натура 2000, вода, отпадъци и въздух представляват секторите с най-голям потенциал за успех, при които могат да бъдат получени повече ползи за околната среда. Тези сектори бяха посочени също така и от заинтересованите страни, особено от регионалните власти. Тъй като подпрограмата за действия по климата е новосъздадена, интегрираните проекти, насочени към смекчаване на изменението на климата и адаптиране, може да бъдат представяни постепенно от втората или третата година на програмния период. С оценката на въздействието беше направен също така анализ дали ресурсите в размер на 50 %, традиционно заделени за „природа“ и „биологичното разнообразие“, са все още обосновани, и заключението беше, че са. Всъщност биологичното разнообразие бе счетено от всички заинтересовани страни за най-важния приоритет за LIFE. С оценката на въздействието бяха оценени също варианти за географско разпределение на проекти, включително възможността за национални разпределения на средства (подобно на Регламента за LIFE +). Бяха набелязани три варианта: система за подбор само по качества на проектите без подбор по географски критерии; система за подбор с географски баланс, осигуряван от Комисията в съответствие с принципите на солидарност и споделяне на отговорностите; и система на национални разпределения на средствата за интегрирани проекти. Предпочитаният вариант е осигуряване на географски баланс за интегрирани проекти. Накрая, с цел да се надгради върху направените промени в LIFE+, беше отделено голямо внимание на опростяването, като например използването на e-proposals (електронно подаване на заявления). Установените области за допълнително опростяване бяха: процедура на два етапа за подбор на интегрирани проекти, по-често използване на еднократни фиксирани плащания и единни ставки и недопускане на някои разходи. С цел да се гарантира, че бенефициерите не са ощетени от посоченото опростяване, в оценката на въздействието е разгледана възможността за увеличаване на ставките за съфинансиране. Като част от мерките за опростяване са анализирани също варианти за възлагане на повечето от управленските задачи на съществуваща изпълнителна агенция, включително възлагане на дейностите изцяло на външни изпълнители, както и хибриден вариант. 3. ПРАВНИ ЕЛЕМЕНТИ НА ПРЕДЛОЖЕНИЕТО Целите на Съюза в областта на околната среда са залегнали в дял ХХ от Договора за функционирането на Европейския съюз (ДФЕС). Най-често използваното правно основание за законодателството в областта на околната среда и климата е член 192 от ДФЕС, с който Европейският парламент и Съветът се оправомощават да решават какви действия да бъдат предприемани от страна на Съюза с цел постигане на целите за опазване на околната среда, които са посочени в член 191 от ДФЕС. С Договора от Лисабон се засилва по-специално акцентът върху действия по климата, като борбата с изменението на климата се превръща в изрична част от целите за опазване на околната среда. В член 11 от ДФЕС се установява задължението за интегриране на изискванията за опазване на околната среда в определянето и изпълнението на политиките и действията на Съюза, в частност, за да се насърчи устойчивото развитие. Освен това с член 8 от Директивата за местообитанията изпълнението на консервационни мерки изрично се обвързва с предоставянето на съфинансиране от Съюза. Настоящото предложение за нов регламент за LIFE е създадено като Програма LIFE с две подпрограми: една за околната среда и една за действията по климата. Създаването на подпрограма за действия по климата представлява подобрен вариант на предишното тематично направление „изменение на климата“ в рамките на компонента „Политика и управление на околната среда“ по програма LIFE+. Съществува голям потенциал за синергии между целите, свързани с околната среда и с климата, тъй като проектите могат да осигурят полза за множество цели. Например проекти, свързани с опазването на горите, може да донесат съпътстващи ползи за биологичното разнообразие и за смекчаване на изменението на климата чрез повишаване на повторното залесяване, като по този начин подобряват също така капацитета за поглъщане на въглерод. Проекти за възстановяване на наводнени равнини могат да улеснят адаптирането към изменението на климата и прехода към общество, което е по-устойчиво спрямо измененията на климата. Целта на Програма LIFE е да се превърне в катализатор за насърчаване на изпълнението и интегрирането на целите по отношение на околната среда и климата в други политики и и в практиките на държавите-членки. Специално ударение е поставено върху по-доброто управление, тъй като то е неразривно свързано с подобряването на изпълнението. Важна промяна за подобряване на ефикасността на Програма LIFE и за създаването на по-тесни връзки с приоритетите на политиката на Съюза е преминаването от чист подход „отдолу нагоре“ към гъвкав подход „отгоре надолу“. Комисията, след консултации с държавите-членки, ще изготви работни програми, които ще бъдат валидни най-малко две години. Програмите ще обхващат например — приоритети, разпределение на ресурсите между видовете финансиране и целите за периода. Включените в програмите приоритети няма да бъдат изчерпателни, за да се даде възможност на кандидатите да представят предложения и в други области, да включват нови идеи и реагират на нови предизвикателства. Комисията ще бъде подпомагана от Комитета за Програма LIFE за околната среда и действията по климата. Комитетът ще има двойствен характер, по-конкретно, той ще работи с различни председатели и в различни състави в зависимост от това дали разглежданите въпроси са свързани с подпрограмата за околната среда или подпрограмата за действията по климата. Други конкретни аспекти на програмата LIFE, като по-подробното определяне на критериите за допустимост при подбор на проектите, критерии за прилагането на географски баланс към интегрираните проекти и показателите за изпълнение, които да се прилагат в специфични тематични приоритети, ще се приемат от Комисията посредством делегирани актове. Друга съществена промяна представлява създаването на нов тип проекти: „Интегрирани проекти“. Тези действия целят да се подобри прилагането на политиката за околната среда и климата и нейното интегриране в други политики, особено чрез осигуряване на координирано мобилизиране на други фондове на Съюза, на национални и частни фондове, с цел постигане на целите, свързани с околната среда или климата. Интегрираните проекти ще имат голям териториален обхват (по специално регионален, многорегионален или национален обхват и междусекторен принцип). Проектите ще бъдат насочени към изпълнение на плановете за действие или стратегиите в областта на околната среда и климата, заложени в законодателството относно околната среда и климата съгласно други актове на Съюза или разработени от органите на държавите-членки. Интегрирани проекти по подпрограмата за околната среда ще акцентират главно върху изпълнението на планове и програми, свързани с директивите за птиците[15] и местообитанията, Рамковата директива за водите[16] и законодателството по отношение на отпадъците и качеството на въздуха. Тези интегрирани проекти следва също така да позволяват постигането на резултати и в други области на политиките, по-специално по отношение на Рамковата директива за морска стратегия[17]. По подпрограмата за действия по климата интегрираните проекти може да акцентират върху прилагането на стратегии и изпълнението планове за действие, които смекчават изменението на климата и улесняват адаптирането. Интегрираните проекти целят също така, при възможност, мобилизиране на други източници на финансиране на Съюза, като използват синергиите и гарантират съгласуваността между различните програми на Съюза за финансиране. Те ще предоставят примери на отговорните органи за това как чрез координирането на различните инструменти на финансиране може да се постигне по-добро прилагане на законодателството на Съюза в областта на околната среда и климата. Координацията между Програмата LIFE и другите програми за финансиране от страна на Съюза може да бъде установена на равнището на Съюза в рамките на общата стратегическа рамка. Настоящият регламент осигурява също така по-ясно определяне на дейностите, финансирани по всяка приоритетна област. Подпрограмата за околната среда съдържа 3 приоритетни области, като техният акцент ще бъде пренасочен към аспектите по изпълнение и интегриране. По приоритетната област биологично разнообразие подпомагането се разширява с цел разработването на най-добри практики за по-широките предизвикателства по отношение на биологичното разнообразие, като същевременно акцентът върху „Натура 2000“ се запазва. Приоритетната област Околна среда и ресурсна ефективност пренасочва акцента си към изпълнението на политиката и законодателството на Съюза в областта на околната среда, като изключва пазарно ориентираните иновации, тъй като те ще бъдат обхванати по-добре от програмата „Хоризонт 2020“[18]. Като част от нарасналото съсредоточаване върху насърчаването на по-добро управление, приоритетната област Управление и информация заменя предишния компонент на LIFE+ „Информация и комуникация“. Приоритетната област по-активно ще насърчава разпространението на знания за вземане на решения и разработването на най-добри практики за по-добро и по-ефективно спазване на правилата, в допълнение към кампаниите за повишаване на осведомеността. Пътната карта 2050[19] отчита, че изпитването на нови подходи за смекчаване на изменението на климата ще продължи да бъде от съществено значение за преминаването към нисковъглеродна икономика. Адаптирането към изменението на климата също трябва да бъде гарантирано като междусекторен приоритет на Съюза. Освен това насърчаването на управлението и повишаването на информираността са от съществено значение за постигането на конструктивни резултати и за гарантиране на участието на заинтересованите страни. Следователно подпрограмата за действия по климата подкрепя усилията, които имат принос към три конкретни приоритетни области: Смекчаване на изменението на климата; Адаптиране към изменението на климата и Управление и информация, свързани с климата. Основна цел на програма LIFE е да катализира промени в разработването и прилагането на политики като осигурява и разпространява решения и най-добри практики с оглед постигане на целите, свързани с околната среда и климата. Поради това програмата предлага възможности за съфинансиране на проекти с явни ползи за околната среда или климата и разширява съществуващата база от знания. Комисията ще гарантира синергии между програма LIFE и други инструменти на Съюза, например може да се използват резултатите от научни изследвания и иновации, постигнати по „Хоризонт 2020“ и по предишни рамкови програми в областта на научните изследвания и иновациите. Програмата LIFE следва да обхваща всички видове финансиране, които са необходими, за да се отговори на нейните цели и приоритети. По-специално, основната финансова намеса представляват безвъзмездните средства за дейности за финансиране на проекти. Възможно е също така отпускането на безвъзмездни средства за оперативни разходи на НПО и други субекти от интерес за Съюза, които са активни основно в областта на околната среда или климата. В рамките на програмата LIFE се допуска използването на финансови инструменти[20]. Комисията следва да насърчава също така използването на „зелените“ обществени поръчки при прилагането на безвъзмездни средства за дейности. Териториалният обхват на програмата LIFE се разширява посредством по-гъвкав подход към финансирането на мерки по околната среда и климата извън Съюза: първо — чрез официално разрешаване на дейности извън Съюза в изключителни случаи и при конкретни условия, както и в държави извън Съюза, които участват в програмата; и второ — като предоставя правно основание за сътрудничество с международни организации в интерес на политиката за околната среда и климата, като не е задължително дейностите да попадат в обхвата на външните дейности на Съюза (напр. международни проучвания). Програмата LIFE приема облекчени процедури като част от процеса на опростяване. Важно е държавите-членки да участват в определянето на приоритетите за програмата LIFE, за да се гарантира по-специално, че тези приоритети отразяват адекватно разликите между държавите-членки и ефективно подпомагат подобряването и ускоряването на изпълнението на политиката в областта на околната среда и климата. Освен това програмата LIFE ще продължи да усъвършенства софтуерните системи с оглед ускоряване и улесняване на електронното представяне на заявленията. С цел допълнително да се улесни участието на малките заинтересовани страни, като например МСП или НПО, специално внимание ще се обръща на ясните, лесноразбираеми и единни формуляри за кандидатстване, крайни срокове, които предвиждат достатъчно време за представянето на заявления, помощ при подготовката на заявления и публично достъпни срокове за обявяване отхвърлянето или възлагането на проектното предложение, придружени с ясни основания за отхвърляне на предложението. Социално-икономическите въздействия на даден проект ще бъдат анализирани при оценяване на заявлението. Програмата ще увеличи също така използването на единни ставки и еднократни фиксирани суми, за да се улеснят процедурите по кандидатстване и отчитане, и ще намали изискванията за отчитане на интегрираните проекти. Може да бъде въведен по-специално подход на два етапа за подбора на интегрирани проекти. Отчитането и препрограмирането може да се извършват въз основа на двугодишен цикъл, а графикът за плащанията да бъде планиран, така че да се осигури по-плавен паричен поток за проекта. По същия начин някои разходи, които са се оказали обременяващи по отношение на мониторинга и отчитането, няма да се считат за отговарящи на условията за подпомагане (например ДДС), а допустимостта на други разходи, като например разходите за постоянен персонал, който не е изрично назначен по проекта, може да бъдат ограничени или изключени, като същевременно се поддържа механизъм, който позволява постоянния принос на този персонал към дейността на проекта. С цел да се гарантира, че бенефициерите не са ощетени, и да се запазят същите нива на помощ за проектите, финансирани чрез безвъзмездни средства за дейности, както по Регламента за LIFE+, процентите на съфинансиране следва да бъдат увеличени от настоящите 50 % до 70 %, а в определени случаи до 80 %, като същевременно се гарантира същият стимулиращ ефект, както понастоящем. По-високият процент от 80 % ще се прилага за интегрираните проекти, за да се компенсира фактът, че за тези проекти ще бъдат нужни значителни приноси от постоянния персонал, а разходите за него може да не се считат за допустими. Той ще се прилага също така за конкретни проекти в подкрепа на определени нужди за разработването и изпълнението на политиката или законодателството на Съюза, при отчитане на стратегическата стойност на посочените проекти и с оглед на осигуряването на привлекателен процент на съфинансиране. В заключение — програмата LIFE следва да остане централно управлявана, за да се увеличат максимално връзките с политиките, качеството на интервенциите, доброто финансово управление и стабилните ресурси, както и да се гарантира, че резултатите от проектите по LIFE ще бъдат взети предвид в процеса на формиране на политиката на Съюза. Това се счита за изключително важен елемент от Европейския парламент, държавите-членки и заинтересованите страни. Все пак настоящото управление може да бъде подобрено чрез делегиране на много от задачите на съществуваща изпълнителна агенция. Като се имат предвид характеристиките на програма LIFE и с оглед повишаване на синергиите с другите програми за финансиране от страна на Съюза, Комисията ще разгледа възможността задачите по подбора и мониторинга да бъдат делегирани до голяма степен на Европейската агенция за конкурентоспособност и иновации, като същевременно управлението на програмата LIFE се запази в рамките на Комисията. Тъй като целите на предложените действия, посочени в член 3, поради самото си естество не могат да бъдат постигнати в достатъчна степен от държавите-членки и следователно поради мащаба и ефекта на дейността могат да бъдат постигнати по-добре на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, също така предвиден в посочения член, настоящият регламент не превишава необходимото за постигането на тези цели, 4. ОТРАЖЕНИЕ ВЪРХУ БЮДЖЕТА Според Съобщението за МФР общият финансов пакет за програмата LIFE за периода 2014—2020 г., изразен в текущи цени, е 3 618 млн. EUR[21]. От тази сума 2 713,5 млн. EUR се разпределят за подпрограмата за околната среда. Половината от ресурсите на посочената подпрограма, които са предвидени за проекти, финансирани с безвъзмездни средства за дейности, следва да се разпределят за подпомагане на опазването на природата и биологичното разнообразие. За подпрограмата за действия по климата са предвидени 904,5 млн. EUR. 2011/0428 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за създаване на Програма за околната среда и действията по климата (LIFE) (текст от значение за ЕИП) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз и по-специално член 192 от него, като взеха предвид предложението на Европейската комисия, след предаване на проекта на законодателен акт на националните парламенти, като взеха предвид становището на Европейския икономически и социален комитет[22], като взеха предвид становището на Комитета на регионите[23], в съответствие с обикновената законодателна процедура, като имат предвид, че: (1) Политиката и законодателството на Съюза в областта на околната среда и климата са довели до съществени подобрения в състоянието на околната среда. Въпреки това големи предизвикателства в областта на околната среда и климата остават, които, ако не бъдат разрешени, ще доведат до сериозни последствия за Европа. (2) Мерките за разрешаване на тези предизвикателства, свързани с околната среда и климата, поради техния мащаб и сложност, следва да бъдат финансирани предимно чрез основните програми за финансиране от страна на Съюза. В съобщението си до Европейския парламент, Съвета, Европейския икономически и социален комитет и Комитета на регионите „Бюджет за Европа 2020“[24] („Съобщение за МФР“), Комисията отчита предизвикателството с изменението на климата и заяви, че има намерение да увеличи свързаната с климата част от бюджета на Съюза на поне 20 %, като към това да допринасят и други политики. Настоящият регламент следва да допринесе за постигането на тази цел. (3) Тези програми за финансиране от страна на Съюза не могат да обхванат всички специфични нужди на действията в областта на околната среда и климата. Нужни са специфични подходи по отношение на действията в областта на околната среда и климата, които да разглеждат неравномерното интегриране на техните цели в практиките на държавите-членки, неравномерното и неправилно прилагане на законодателството в държавите-членки и недостатъчното разпространение и насърчаване на политическите цели. Уместно е да бъде продължена програма LIFE която се урежда с Регламент (EО) № 614/2007 на Европейския парламент и на Съвета от 23 май 2007 г. относно финансовия инструмент за околна среда (LIFE+)[25] и да се приеме нов регламент. Следователно настоящият регламент следва да установи програма за финансиране, специално предназначена за околната среда и действията по климата („програма LIFE“). (4) Природните блага са разпределени неравномерно по територията на Съюза, но ползите от тях засягат всички и се усещат от Съюза като цяло. Задължението на Съюза да запази тези блага изисква последователно прилагане на принципите на солидарност и споделяне на отговорностите, което означава, че някои проблеми на Съюза в областта на околната среда и климата могат да бъдат по-рационално решени на регионално или местно равнище. Програмата LIFE играе съществено важна роля за по-доброто разпределение на солидарността и споделяне на отговорностите за запазване на общото благо на Съюза в областта на околната среда и климата. (5) Като се има предвид нейната характеристика и мащаб, програмата LIFE не може да разреши всички проблеми, свързани с околната среда и климата. По-скоро нейната цел следва да бъде катализирането на промени в разработването и прилагането на политиките като предоставяне и разпространява решения и най-добри практики за постигане на целите в областта на околната среда и климата. (6) Настоящият регламент установява финансов пакет от 3 618 млн. EUR[26] за цялата продължителност на програмата LIFE, която представлява основната референтна сума за бюджетния орган в рамките на годишната бюджетна процедура по смисъла на точка 17 от предложението на Комисията за междуинституционално споразумение от 29 юни 2011 г. между Европейския парламент, Съвета и Комисията относно сътрудничеството по бюджетните въпроси и относно доброто финансово управление[27]. (7) Съгласно заключенията на Европейския съвет от срещата в Люксембург през декември 1997 г. и от срещата на Европейския съвет в Солун през юни 2003 г. държавите-кандидатки и държавите от Западните Балкани, включени в процеса на стабилизиране и асоцииране, както и държавите, спрямо които се прилага Европейската политика за съседство, следва да са допустими за участие в програми на Съюза, в съответствие с условията, определени в съответните двустранни споразумения, сключени с тези държави. (8) С оглед на ефективността на направените в рамките на Съюза инвестиции в областта на околната среда и климата, някои дейности трябва да се изпълняват извън неговите граници. Тези инвестиции не винаги може да бъдат финансирани по инструментите за външна дейност на Съюза. По изключение и ако определени условия са спазени, следва да са възможни дейности, финансирани по програмата LIFE, и в държави, които не участват пряко в програма LIFE, както и дейности на юридически лица, установени в тези държави. (9) Настоящият регламент следва да гарантира също така рамка за сътрудничество със съответните международни организации и подкрепата за тях, с оглед осигуряване на стратегическите нужди в областта на околната среда и климата, които не попадат в обхвата на инструментите за външна дейност, като например някои проучвания. (10) Изисквания по отношение на околната среда и климата следва да бъдат интегрирани в политиките и дейностите на Съюза. Следователно програмата LIFE следва да бъде допълваща към други програми за финансиране от страна на Съюза, в това число Европейски фонд за регионално развитие[28], Европейски социален фонд[29], Кохезионен фонд[30], Европейски фонд за гарантиране на земеделието[31], Европейски земеделски фонд за развитие на селските райони[32], Европейски фонд за морско дело и рибарство[33] и „Хоризонт 2020“[34]. Комисията и държавите-членки следва да осигурят такова взаимно допълване на всички равнища. Взаимното допълване на равнището на Съюза следва да се гарантира чрез създаване на структурирано сътрудничество между програмата LIFE и програмите за финансиране от страна на Съюза при споделено управление в общата стратегическа рамка[35], с цел по-конкретно да се насърчава финансирането на дейностите, които допълват интегрирани проекти или подкрепят използването на решения, методи и подходи, разработени в рамките на програмата LIFE. Програма LIFE следва да насърчава също така използването на резултатите от изследвания и иновации в областта на околната среда и климата, постигнати по „Хоризонт 2020“. В този контекст програмата следва да предлага възможности за съфинансиране за проекти с ясни ползи за околната среда и климата с оглед осигуряване на синергии. Необходимо е координиране, за да се предотврати двойното финансиране. (11) Спирането на загубата на биологично разнообразие, обръщането на този процес и подобряването на ресурсната ефективност, както и справянето с проблемите на околната среда и здравето продължават да бъдат основни предизвикателства пред Съюза. Тези предизвикателства изискват по-големи усилия на равнище Съюз за предоставяне на решения и най-добри практики, които спомагат за постигането на целите от Съобщението на Комисията „Европа 2020: Стратегия за интелигентен, устойчив и приобщаващ растеж“ (наричана по-долу „стратегията „Европа 2020“)[36]. Освен това подобряването на управлението, по-специално чрез повишаване на осведомеността и участие на заинтересованите страни, е от съществено значение за постигането на целите в областта на околната среда. Следователно подпрограмата за околната среда следва да има три приоритетни области за действие: околна среда и ресурсна ефективност, биологично разнообразие, както и управление и информация, свързани с околната среда. Проектите, финансирани по програмата LIFE, следва да имат възможност да допринасят за постигането на специфичните цели на повече от една от тези приоритетни области и да включват участието на повече от една държава-членка. (12) Съобщението от Комисията до Европейския парламент, Съвета, Европейския икономически и социален комитет и Комитета на регионите „Пътна карта за ефективно използване на ресурсите в Европа“[37] (наричано по-долу „пътна карта за ефективно използване на ресурсите в Европа“) установи основните етапи и действията, които са необходими за очертаване пътя на Съюза към по-ефикасно използване на ресурсите и устойчив растеж. Следователно приоритетната област „околна среда и ресурсна ефективност“ следва да подкрепи ефективното изпълнение на политиката на Съюза в областта на околната среда от обществения и частния сектор, по-специално в секторите на околната среда, обхванати от пътната карта за ефективно използване на ресурсите в Европа, като се улесняват разработването и споделянето на нови решения и най-добри практики. Следва обаче да се изключат дейностите, свързани с екоиновации, които се припокриват с „Хоризонт 2020“. (13) В Съобщението на Комисията до Европейския парламент, Съвета, Европейския икономически и социален комитет и Комитета на регионите „Нашата застраховка живот, нашият природен капитал: стратегия на ЕС за биологичното разнообразие до 2020 г.“[38] (наричана по-долу „Стратегия на ЕС за биологичното разнообразие до 2020 г.“) са поставени цели за спиране на загубата и възстановяване на биологичното разнообразие. Тези цели включват, наред с друго, пълното прилагане на Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна[39] и Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици[40], както и поддържането и възстановяването на екосистемите и услугите, които те предоставят. Програмата LIFE следва да допринася за постигането на тези цели. Следователно приоритетната област „биологично разнообразие“ следва да акцентира върху изпълнението и управлението на мрежата „Натура 2000“, изградена въз основа на Директива 92/43/ЕИО, по-специално по отношение на рамките на приоритетни действия, предвидени в член 8 от същата директива, върху разработването и разпространението на най-добри практики по отношение на биологичното разнообразие, върху прилагането на Директива 2009/147/ЕО и Директива 92/43/ЕИО, както и върху по-широките предизвикателства пред биологичното разнообразие, установени от Стратегията на EС за биологичното разнообразие до 2020 г.; (14) Горите играят значителна роля за околната среда и климата, например по отношение на биологичното разнообразие, водите, почвите и смекчаването на изменението на климата и адаптирането към него. Горите и почвите помагат за регулирането на климата чрез поглъщането на въглероден диоксид (CO2) от атмосферата и съхранението на огромни количества въглерод. Нужно е осигуряването на подходящи съвместими данни и информация, за да се оптимизира тази роля. Следователно настоящият регламент следва да представлява също така рамка за подкрепа на синергичните дейности в областта на околната среда и климата, които са свързани с горите и почвите. Недостигът на вода и сушите, както и управлението на риска от наводнения представляват други области за увеличаване на синергиите. (15) В Съобщението на Комисията до Европейския парламент, Съвета, Европейския икономически и социален комитет и Комитета на регионите „Пътна карта за постигане до 2050 г. на конкурентоспособна икономика с ниска въглеродна интензивност“[41] (наричано по-долу „пътна карта 2050“), се потвърждава, че изпитването на нови подходи за смекчаване на изменението на климата ще продължи да бъде от съществено значение за преминаването към икономика с ниска въглеродна интензивност. Адаптирането към изменението на климата, като междусекторен приоритет на Съюза, също трябва да бъде гарантирано. Освен това насърчаване на управлението и повишаването на осведомеността са от съществено значение за постигането на конструктивни резултати и за гарантиране на участието на заинтересованите страни. Следователно подпрограмата за действия по климата следва да подкрепя усилията, които допринасят към трите конкретни приоритетни области: смекчаване на изменението на климата; адаптиране към изменението на климата и управление и информация, свързани с климата. Следва да се даде възможност проектите, финансирани по програмата LIFE, да допринасят за постигането на специфичните цели на повече от една от тези приоритетни области и да включват участието на повече от една държава-членка. (16) Приоритетната област „смекчаване на изменението на климата“ следва да допринася за разработването и изпълнението на политиката и законодателството на Съюза по отношение на климата, по-специално по отношение на мониторинга и докладването на емисиите на парникови газове, политиките, свързани със земеползването, промяната на земеползването и горското стопанство, системата за търговия с емисии, усилията на държавите-членки за намаляване на емисиите на парникови газове, улавянето и съхранението на въглерод, възобновяемата енергия, енергийната ефективност, транспорта и горивата, защитата на озоновия слой и флуорираните газове. (17) Първите последици от изменението на климата вече може да се видят в Европа и в световен мащаб, като екстремни климатични условия, водещи до наводнения и суши, както и покачващите се температури и морското равнище. Следователно приоритетната област „адаптиране към изменението на климата“ следва да допринесе за адаптиране на населението, икономическите сектори и регионите към посочените въздействия, за да се гарантира по-високата устойчивост на Съюза посредством специфичните мерки и стратегии за адаптиране. Действия в тази област следва да бъдат допълващи към действията, отговарящи на условията за финансиране по финансовия инструмент за гражданска защита. (18) Пълното прилагане на законодателството и политиката в областта на околната среда и климата е неразривно свързано с постигането на по-добро управление, подобряване на участието на заинтересованите лица и разпространението на информация. Следователно приоритетните области „управление и информация“ и по двете подпрограми следва да подкрепят разработването на платформи и споделянето на най-добри практики с оглед на по-доброто спазване и прилагане на законодателството и генерирането на подкрепа от обществеността и заинтересованите страни към усилията на Съюза за формиране на политиката в областта на околната среда и климата. По-специално следва да се подкрепят подобрения в разпространението на базата знания, повишаването на осведомеността, участието на обществеността, достъпа до информация и достъпа до правосъдие по въпроси от областта на околната среда. (19) Предоставянето на подпомагане в рамките на настоящия регламент следва да се извършва в съответствие с Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности[42]. Проектите, финансирани по програма LIFE, следва да отговарят на критериите за подбор с оглед осигуряване на възможно най-доброто използване на фондовете на Съюза и осигуряване на европейска добавена стойност. Следва да бъдат насърчавани проекти с междусекторно въздействие. Комисията следва да насърчава и стимулира също така и използването на „зелените“ обществени поръчки, особено при изпълнението на проекти. (20) С цел поддържане на равни условия за всички предприятия, извършващи дейност на вътрешния пазар, и с оглед избягване на неоправдано нарушаване на конкуренцията, предоставеното финансиране по програма LIFE следва да бъде насочено, когато е уместно, към неефективните пазари. Освен това в случай че финансирането представлява държавна помощ по смисъла на член 107, параграф 1 от Договора за функционирането на Европейския съюз, то следва да се планира в съответствие с правилата за държавните помощи, така че да се предотвратят нарушения на пазара, като например изместване на частното финансиране, създаване на неефективни пазарни структури или запазване на неефективни предприятия, като може да бъде използвано едва след като бъде одобрено от Комисията в съответствие с член 108, параграф 3 от Договора, освен ако не е в съответствие с регламент, приет съгласно Регламент (ЕО) № 994/98 на Съвета от 7 май 1998 г. по прилагането на членове 92 и 93 от Договора за създаване на Европейската общност към някои категории хоризонтална държавна помощ[43]. (21) С цел да се подобри прилагането на политиката в областта на околната среда и климата и да се засили интеграцията на целите по отношение на околната среда и климата в други политики, програмата LIFE следва да насърчава проекти, които подпомагат интегрирани подходи към изпълнението на законодателството и политиката в областта на околната среда и климата. Посочените проекти по подпрограмата за околната среда следва да акцентират главно върху прилагането на Стратегията на ЕС за биологичното разнообразие до 2020 г., като особено внимание се отделя на ефективното управление и консолидирането на мрежата „ Натура 2000 “, изградена въз основа на Директива 92/43/EИО на Съвета, чрез прилагане на рамките на приоритетни действия, предвидени в член 8 от същата директива, прилагането на Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите[44] и също върху прилагането на законодателството по отношение на отпадъците и въздуха. Посочените проекти акцентират върху набелязаните теми, но същевременно ще представляват многоцелеви механизъм за изпълнение (например насочени към екологични ползи и изграждане на капацитет), като по този начин дават възможност за постигане на резултати в други области на политиките, по-специално по отношение на Директива 2008/56/ЕО на Европейския парламент и на Съвета от 17 юни 2008 г. за създаване на рамка за действие на Общността в областта на политиката за морска среда (Рамкова директива за морска стратегия)[45]. Проекти от посочения вид може да бъдат планирани и в други екологични области. В рамките на подпрограмата за действия по климата такива проекти следва да се отнасят по-специално до стратегии и планове за действие за смекчаване на изменението на климата и за адаптиране към него. Този тип проекти следва да подпомагат само поредица от конкретни дейности и мерки, докато други дейности, които допълват включените в проекта, ще трябва да бъдат осигурени от други програми за финансиране от страна на Съюза, както и от фондове от националния, регионалния и частния сектор. Финансирането по линия на програмата LIFE следва да използва синергиите и да гарантира съгласуваност между различните източници на финансиране на Съюза, като предоставя стратегически акцент върху околната среда и климата. (22) Съюзът е страна по Конвенцията за достъпа до информация, участието на обществеността в процеса на вземане на решения и достъпа до правосъдие по въпроси на околната среда (наричана по-долу „Конвенцията от Орхус“) на Икономическата комисия за Европа на Организацията на обединените нации (ИКЕ на ООН). Следователно работата на неправителствените организации (НПО) следва да бъде подпомагана, тъй като те ефективно подкрепят целите на Конвенцията от Орхус, като активно защитават опасенията и гледните точки на гражданите на Съюза в рамките на процеса на разработване на политиката, както и подкрепят нейното изпълнение и повишават осведомеността по проблеми, свързани с околната среда и климата, и ответните действия на политиката. Целесъобразно е по програма LIFE да бъде подпомаган широк обхват от НПО, които са от интерес за Съюза и които работят главно по действия в областта на околната среда и/или климата, чрез конкурентно и прозрачно отпускане на безвъзмездни средства за оперативни разходи, с оглед подпомагане на ефективното им допринасяне за политиката на Съюза, както и изграждане и укрепване на техния капацитет, за да станат по-ефективни партньори. (23) С оглед изпълнението на своята роля по иницииране на разработване и прилагане на политиката в областта на околната среда и климата, Комисията следва да използва ресурси по програма LIFE, за да подпомага инициирането, изпълнението и целенасоченото интегриране на политиката и законодателството на Съюза в областта на околната среда и климата, включително придобиването на услуги и стоки. Отпуснатите финансови ресурси за комуникационни дейности следва според настоящия регламент да обхващат и институционалната комуникация по политическите приоритети на Съюза[46]. (24) Настоящото пазарно несъответствие между търсенето и предлагането на заеми, дялов капитал и рисков капитал е вероятно да продължи в контекста на финансовата криза, и поради това е целесъобразно да се разреши използването на финансови инструменти за подпомагане на проекти, които могат да генерират приходи в областта на околната среда или климата. Финансовите инструменти, които се поддържат по програма LIFE, следва да се използват по икономически ефективен начин за задоволяване на конкретни пазарни нужди в съответствие с целите на програмата и не следва да изместват частното финансиране. Финансовите инструменти могат да бъдат комбинирани с безвъзмездни средства, финансирани от бюджета на Съюза, включително по настоящия регламент. (25) Опитът от инструменти в миналото показа нуждата от планиране на многогодишна база и от акцентиране на усилията върху конкретни политически приоритети и сфери на действие в областта на околната среда и климата. Такива многогодишни работни програми следва да бъдат гъвкави, за да се постигнат целите на програмата LIFE, като същевременно осигуряват нужното постоянство на приоритетни области за потенциалните заявители, за да планират, изготвят и представят предложенията. С оглед на това тези многогодишни работни програми следва да бъдат валидни за период от най-малко две години с възможност да се довавят приоритети. (26) С оглед опростяването на програмата LIFE и намаляване на административната тежест за заявителите и бенефициерите следва в по-голяма степен да се използват единни ставки и еднократни фиксирани суми, а финансирането следва да бъде насочено към по-конкретни категории разходи. Размерът на съфинансирането следва да бъде като общо правило 70 %, а в конкретни случаи 80 %, с цел да се поддържа ефективното ниво на подпомагане, осигурено от програма LIFE и да се компенсират недопустими разходи. (27) Програма LIFE и подпрограмите следва да бъдат редовно подлагани на мониторинг и оценявани по съответни показатели, за да се даде възможност за корекции. С цел да се осигурят доказателства за съпътстващите ползи, които двете подпрограми могат да допринесат за действията по климата и биологичното разнообразие, както и да се осигури информация за нивото на разходите, мониторингът на програмата LIFE следва да проследява разходите, направени във връзка с действията по климата и с биологичното разнообразие, както е определено в Съобщението за МФР. Посоченото проследяване следва да се извърши въз основа на обикновена методика чрез отнасяне на разходите към една от следните три категории: извършени само във връзка с климата/ биологичното разнообразие (да се отчитат на 100 %), в значителна връзка с климата/биологичното разнообразие (да се отчитат на 40 %), и без връзка с климата/биологичното разнообразие (да се отчитат като 0 %). Посочената методика не следва да изключва използването на по-точни методики, когато е целесъобразно. (28) През целия цикъл на разходите финансовите интереси на Съюза следва да бъдат защитавани с пропорционални мерки, включително посредством предотвратяване, констатиране и разследване на нередности, възстановяване на изгубени, погрешно изплатени или неправомерно използвани средства, и в случаите, когато е необходимо, санкции. (29) Изпълнителни правомощия следва да бъдат предоставени на Комисията с цел да се осигурят единни условия за прилагането на настоящия регламент във връзка с приемането на многогодишните работни програми. Тези правомощия следва да се упражняват в съответствие с Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията[47]. (30) С цел да се осигури възможно най-доброто използване на средствата на Съюза и за да се гарантира европейската добавена стойност, на Комисията следва да бъде делегирано правомощие да приема актове в съответствие с член 290 от Договора за функционирането на Европейския съюз, които се отнасят до критериите за допустимост за подбор на проекти, критериите за прилагането на географски баланс към „интегрираните проекти “ и показателите за изпълнение, приложими към специфични тематични приоритети. От особено значение е Комисията да проведе подходящи консултации по време на подготвителната работа, включително и на ниво експерти. При подготвянето и съставянето на делегирани актове Комисията следва да осигури едновременното, своевременно и надлежно предаване на съответните документи на Европейския парламент и Съвета. (31) Поради това Регламент (EО) № 614/2007 следва да бъде отменен. (32) С цел да се гарантира ефикасният преход между програмата LIFE и мерките, приети в съответствие с Регламент (ЕО) № 614/2007, е необходимо мониторингът, одитът и оценяването на качеството на дейностите, финансирани по посочения регламент, да продължат и след неговото изтичане. (33) Добавената стойност на програмата LIFE произтича от спецификата на подхода и акцента ѝ, които правят нейните намеси специално пригодени към нуждите на околната среда и климата. Програмата LIFE може чрез по-голямо обединяване на ресурси и експертни знания да допринесе за по-ефективното прилагане на политиките в областта на околната среда отколкото самостоятелното действие на дадена държава-членка. Програмата осигурява също така платформа за разработване и обмен на най-добри практики и знания, с което се подобряват, катализират и ускоряват промени в изпълнението на достиженията на правото на ЕС, и за изграждане на капацитет, като подкрепя частни участници – особено МСП – в изпробването на технологии и решения с ограничен мащаб, и предоставя възможност на държавите-членки и заинтересованите страни да се учат едни от други. Освен това в рамките на програмата LIFE се създават синергии между средствата на Съюза и националите фондове и се стимулират допълнителни средства от частния сектор, като по този начин се повишава съгласуваността на намесата на Съюза и се насърчава по-хомогенното прилагане на достиженията на правото на ЕС. (34) Тъй като целите на предложените действия, а именно принос към прилагането и разработването на политиката и законодателство на Съюза в областта на околната среда и климата, включително интегрирането на целите, свързани с околната среда и климата, в други политики, както и насърчаването на по-доброто управление, не могат да бъдат постигнати в достатъчна степен от държавите-членки и следователно поради мащаба и ефекта на дейността могат да бъдат постигнати по-добре на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, посочен в същия член, настоящият регламент не надхвърля необходимото за постигането на тези цели, ПРИЕХА НАСТОЯЩИЯ РЕГЛАМЕНТ: ДЯЛ I Програма за околната среда и действията по климата (LIFE) Член 1 Създаване С настоящия регламент се създава Програма за околната среда и действията по климата, която обхваща периода от 1 януари 2014 г. до 31 декември 2020 г. (наричана по-нататък „Програма LIFE“). Член 2 Определения За целите на настоящия регламент се прилагат следните определения: а) „пилотни проекти“ означава проекти, в които се прилага технически похват или метод, които не са били прилагани преди това или на друго място, и които предлагат потенциални ползи в областта на околната среда и климата, в сравнение с настоящите най-добри практики; б) „демонстрационни проекти“ означава проекти, които осъществяват на практика, изпитват, оценяват и разпространяват действия, методики или подходи, които са нови или неизвестни в специфичния контекст на проектите, като географски, екологичен или социално-икономически, и които може да се приложат при подобни обстоятелства другаде; в) „проекти с най-добра практика“ означава проекти, които прилагат подходящи, рентабилни и съвременни техники, методи и подходи, като се взема предвид специфичният контекст на проекта; г) „интегрирани проекти“ означава проекти, които по устойчив начин изпълняват в голям териториален мащаб, по-специално в регионален, многорегионален или национален мащаб, стратегии или планове за действие в областта на околната среда или климата, изисквани от специфичното законодателство на Съюза в посочената област, произлизащи от други актове на Съюза или разработени от органите на държавите-членки; д) „проекти за техническа помощ“ означава проекти, насочени към подкрепа на изготвянето на интегрирани проекти, посочени в буква г); е) „подготвителни проекти“ означава проекти, насочени към конкретни нужди за изпълнението и разработването на политиката и законодателството на Съюза в областта на околната среда или климата. Член 3 Цели и показатели 1. Програма LIFE има, по-специално, следните общи цели: а) да допринесе за преминаване към, нисковъглеродна и устойчива на изменението на климата икономика с по-ефикасно използване на ресурсите, защитата и подобряването на качеството на околната среда и за спирането на загубата и възстановяването на биологично разнообразие; б) да подобрява разработването, изпълнението и правоприлагането на политиката и законодателството на Съюза в областта на околната среда и климата, както и да катализира и насърчава интегрирането и целенасоченото включване на целите, свързани с околната среда и климата, в други политики на Съюза и в практиките на обществения и частния сектор, включително чрез повишаване на техния капацитет; в) да спомага за по-доброто управление в областта на околната среда и климата на всички равнища. По този начин програмата LIFE допринася за устойчивото развитие и постигането на целите и задачите на стратегията „Европа 2020“. 2. Изпълнението на програма LIFE се оценява, по-специално, по следните показатели: а) подобрения в областта на околната среда и климата — по отношение на целта по параграф 1 буква а). Подобренията на околната среда по отношение на целта за спиране на загубата и възстановяване на биологичното разнообразие се измерват чрез процента възстановени или доведени до подходящо управление райони в мрежата „Натура 2000“, чрез площта, на която са възстановени екосистемни услуги, и чрез броя и вида на целевите местообитания и видовете с подобрено природозащитно състояние; б) брой на разработени или предприети интервенции за изпълнение на планове, програми или стратегии в съответствие с политиката и законодателството на Съюза в областта на околната среда или климата; брой интервенции, подходящи за последване или прехвърляне — по отношение на посочените в параграф 1, буква б) цели, свързани с разработване и изпълнение; в) брой интервенции, с които се постигат синергии с други програми за финансиране от страна на Съюза или които са целенасочено включени в тях, или които са интегрирани в практики от публичния или частния сектор — по отношение на целите, насочени към интегриране и включване, посочени в параграф 1, буква б); г) брой на интервенции за гарантиране на по-добро управление, разпространяване на информация и повишаване на осведомеността по аспектите на околната среда и климата — по отношение на целта, посочена в параграф 1, буква в). На Комисията се дава правомощието да приема делегирани актове в съответствие с член 30 по отношение на показателите за изпълнение с оглед на прилагането им към тематичните приоритети, определени в многогодишните работни програми, посочени в член 24. 3. Целите, посочени в параграф 1, се изпълняват посредством следните подпрограми (наричани по-долу „подпрограми“): а) подпрограма за околната среда; б) подпрограма за действия по климата. Член 4 Бюджет 4. Финансовият пакет за изпълнение на програмата LIFE е 3 618 000 000 EUR[48]. 5. Бюджетната разбивка за подпрограмите е както следва: а) 2 713 500 000 EUR от общия финансов пакет, посочен в параграф 1, се отпуска за подпрограмата за околна среда; б) 904 500 000 EUR от общия финансов пакет, посочен в параграф 1, се отпуска на подпрограмата за действия по климата. Член 5 Участие на трети държави в програма LIFE Програмата е открита за участие на следните държави: а) държави от Европейската асоциация за свободна търговия (ЕАСТ), които са страни по Споразумението за Европейското икономическо пространство (ЕИП); б) държави, които са кандидатки, потенциални кандидатки и в процес на присъединяване към Съюза; в) държави, за които се прилага Европейската политика за съседство; г) държави, които са станали членове на Европейската агенция за околната среда в съответствие с Регламент (ЕО) № 993/1999 на Съвета от 29 април 1999 г. за изменение на Регламент (ЕИО) № 1210/90 за създаване на Европейска агенция по околната среда и на Европейска мрежа за информация и наблюдение на околната среда[49]. Участието се извършва в съответствие с условията, формулирани в съответните двустранни или многостранни споразумения, установяващи общите принципи за тяхното участие в програми на Съюза. Член 6 Дейности извън Съюза 1. Без да се засягат разпоредбите на член 5, в рамките на програмата LIFE може да се финансират дейности извън Съюза, при условие че тези дейности са необходими за постигането на целите на Съюза по отношение на околната среда и климата или за осигуряване на ефективността на интервенциите, изпълнявани в държавите-членки. 2. Юридическо лице, установено извън Съюза, може да участва в проектите, посочени в член 18, при условие че бенефициерът, който координира проекта, е установен в Съюза и дейността, която ще бъде извършвана извън Съюза, отговаря на посочените в параграф 1 изисквания. Член 7 Международно сътрудничество В процеса на изпълнение на програмата LIFE е възможно сътрудничество с международни организации, техните институции и органи, ако е необходимо за постигането на целите, посочени в член 3. Член 8 Допълване 1. Комисията и държавите-членки гарантират, че подкрепата по програма LIFE е съгласувана с политиките и приоритетите на Съюза и допълва други финансови инструменти на Съюза. 2. Операциите, финансирани в рамките на програмата LIFE, са в съответствие с правото на Съюза и националното право, включително правилата на Съюза за държавните помощи. По-специално, финансирането по програма LIFE, което представлява държавна помощ по смисъла на член 107, параграф 1 от Договора за функционирането на Европейския съюз, се съобщава на Комисията от държавите-членки и може да бъде използвано едва след като бъде одобрено от Комисията в съответствие с член 108, параграф 3 от Договора, освен ако не е в съответствие с регламент, приет съгласно Регламент (ЕО) № 994/98 на Съвета. 3. В съответствие със съответните им отговорности Комисията и държавите-членки осигуряват координацията между програмата LIFE и Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство, с цел да се създадат синергии, особено в контекста на интегрираните проекти, посочени в член 18, буква г), и да се подкрепи използването на решения, методи и подходи, разработени в рамките на програмата LIFE. На равнището на Съюза координацията се осъществява в рамките на обща стратегическа рамка, посочена в член 10 от Регламент (ЕС) №.... (Регламент за ОСР). 4. Комисията също така осигурява съгласуваност и синергии и избягва припокриване между програмата LIFE и други политики и инструменти на Съюза, по-специално „Хоризонт 2020“ и тези в рамките на външните действия на Съюза. ДЯЛ II Подпрограми ГЛАВА 1 Подпрограма за околната среда Член 9 Конкретни приоритетни области на подпрограмата за околната среда 1. Подпрограмата за околната среда има три приоритетни области: – околна среда и ресурсна ефективност, – биологично разнообразие, – управление и информация, свързани с околната среда. 2. Най-малко 50 % от бюджетните ресурси, отпуснати за проекти под формата на безвъзмездни средства за дейности по подпрограмата за околната среда, са определени за проекти, подкрепящи опазването на природата и биологичното разнообразие. Член 10 Специфични цели за приоритетната област „околна среда и ресурсна ефективност“ Специфичните цели за приоритетната област „околна среда и ресурсна ефективност“ на подпрограмата за околната среда са по-специално: а) да разработва, изпитва и демонстрира подходи за политиката или управлението, най-добри практики и решения за проблеми с околната среда, подходящи за последване, прехвърляне или интегриране, включително по отношение на връзката между околната среда и здравето, и които подкрепят политиката и законодателството относно ефективното използване на ресурсите, в това число пътната карта за ефективно използване на ресурсите в Европа; б) да подкрепя прилагането, разработването, изпитването и демонстрирането на интегрирани подходи при изпълнение на планове и програми по политиката и законодателството на Съюза в областта на околната среда, най-вече в областта на водите, отпадъците и въздуха; в) да подобрява базата от знания за разработването, оценяването, мониторинга и крайната оценка на политиката и законодателството на Съюза в областта на околната среда, както и за оценяването и мониторинга на факторите, видовете натиск и реакции, които оказват въздействие върху околната среда в рамките на Съюза и извън него. Член 11 Специфични цели за приоритетната област „биологично разнообразие“ Специфичните цели за приоритетната област „биологично разнообразие“ на подпрограмата за околната среда са по-специално: а) да допринася за изпълнението на политика и законодателство на Съюза в областта на биологичното разнообразие, включително на Стратегията на ЕС за биологичното разнообразие до 2020 г., Директива 2009/147/EО и Директива 92/43/ЕИО, по-специално чрез прилагане, разработване, изпитване и демонстрирането на подходи, най-добри практики и решения; б) да подпомага по-нататъшното развитие, изпълнението и управлението на мрежата „Натура 2000“, изградена според член 3 от Директива 92/43/ЕИО, в частност прилагането, разработването, изпитването и демонстрирането на интегрирани подходи за изпълнението на рамките на приоритетни действия, посочени в член 8 от Директива 92/43/ЕИО; в) да подобрява базата от знания за разработването, оценяването, мониторинга и крайната оценка на политиката и законодателството на Съюза в областта на биологично разнообразие, както и за оценяването и мониторинга на факторите, видовете натиск и реакциите, които оказват въздействие върху биологичното разнообразие в рамките на Съюза и извън него. Член 12 Специфични цели за приоритетната област „управление и информация, свързани с околната среда“ Специфичните цели на приоритетната област „управление и информация, свързани с околната среда“ на подпограмата за околната среда са по-специално: а) да насърчава повишаването на осведомеността по въпросите на околната среда, включително изграждането на обществена подкрепа и подкрепа от страна на заинтересованите страни за процеса на формиране на политиката на Съюз в областта на околната среда, както и да насърчава образованието за устойчиво развитие; б) да подкрепя комуникацията, управлението и разпространението на информация в областта на околната среда, да улеснява споделянето на знания за успешни решения и практики в областта на околната среда, включително чрез създаване на платформи за сътрудничество между заинтересованите страни, и обучение; в) да насърчава и подпомага по-ефективното спазване и правоприлагане на законодателството на Съюза в областта на околната среда, в частност чрез насърчаване на разработването и разпространението на най-добри практики и подходи в политиките; г) да насърчава по-добро управление в областта на околната среда посредством разширяване на участието на заинтересованите страни, в това число и НПО, в консултациите по политиките и тяхното изпълнение. ГЛАВА 2 Подпрограма за действия по климата Член 13 Конкретни приоритетни области на подпрограмата за действия по климата Подпрограмата за действия по климата има три приоритетни области: – смекчаване на изменението на климата; – адаптиране към изменението на климата: – управление и информация, свързани с климата. Член 14 Специфични цели на приоритетната област „смекчаване на изменението на климата“ С оглед на приноса за намаляване на емисиите на парникови газове приоритетната област „смекчаване на изменението на климата“ има следните специфични цели: а) да допринася за прилагането и разработването на политиката и законодателството на Съюза относно смекчаването, включително целенасоченото включване на всички области на политиката, по-конкретно чрез разработване, изпитване и демонстриране на подходи в политиката или управлението, най-добри практики и решения за смекчаване на изменението на климата; б) да подобрява базата от знания за разработване, оценяване, мониторинг, крайното оценяване и изпълнението на ефективни действия и мерки за смекчаване на последиците на изменението на климата, както и да увеличава способността тези знания да се прилагат в практиката; в) да улеснява разработването и прилагането на интегрирани подходи, като например при стратегии и планове за действие за смекчаване на изменението на климата, на местно, регионално или национално равнище; г) да допринася за разработването и демонстрирането на новаторски технологии, системи, методи и инструменти за смекчаване на изменението на кримата, , които са подходящи за последване, прехвърляне или интегриране. Член 15 Специфични цели за приоритетната област „адаптиране към изменението на климата“ С оглед на приноса за подкрепа на усилията, водещи до увеличаване на устойчивостта към изменението на климата, приоритетна област „адаптиране към изменението на климата“ има следните специфични цели: а) да допринася за разработването и прилагането на политиката и законодателството на Съюза по отношение на адаптирането, в това число ;целенасоченото включване на всички области на политиката, по-конкретно чрез разработване, изпитване и демонстриране на подходи в политиката или управлението, най-добри практики и решения за адаптиране към изменението на климата; б) да подобрява базата от знания за разработването, оценяването, мониторинга, крайната оценка и изпълнението на ефективни действия и мерки, свързани с адаптирането, и да увеличава способността тези знания да се прилагат в практиката; в) да улеснява разработването и прилагането на интегрирани подходи, като например при стратегии и планове за действие за адаптиране, на местно, регионално или национално равнище; г) да допринася за разработването и демонстрирането на новаторски технологии, системи, методи и инструменти за адаптиране, които са подходящи за последване, прехвърляне или интегриране. Член 16 Специфични цели за приоритетната област „управление и информация, свързани с климата“ Специфичните цели на приоритетната област „управление и информация, свързани с климата, са: а) да насърчава повишаването на осведомеността относно въпроси на климата, включително изграждането на обществена подкрепа и подкрепа от страна на заинтересованите страни за политиката на Съюза по отношение на климата, и да насърчава образованието за устойчиво развитие; б) да подкрепя комуникацията, управлението и разпространението на информация, свързана с климата, и да улеснява споделянето на знания за съответни успешни решения и практики, включително чрез създаване на платформи за сътрудничество между заинтересованите страни, и обучение; в) да насърчава и подпомага по-ефективното спазване и правоприлагане на законодателството на Съюза по отношение на климата, по-специално чрез насърчаване на разработването и разпространението на най-добри практики и подходи в политиките; г) да насърчава по-добро управление в областта на климата посредством разширяване на участието на заинтересованите страни, включително и НПО, в консултациите по политиките и тяхното изпълнение. ДЯЛ III Единни правила за прилагане ГЛАВА 1 Финансиране Член 17 Видове финансиране 1. Финансирането от Съюза може да приеме следните правни форми: а) безвъзмездни средства; б) договори за възлагане на обществени поръчки; в) вноски към финансови инструменти в съответствие с общите разпоредби за финансови инструменти, установени в Регламент (ЕО, Евратом) № 1605/2002 и с по-оперативни изисквания, определени в конкретни актове на Съюза; г) други интервенции, необходими за постигане на целите, посочени в член 3. 2. Комисията прилага настоящия регламент в съответствие с Регламент (ЕО, Евратом) № 1605/2002. 3. Финансирането по настоящия регламент, което представлява държавна помощ по смисъла на член 107, параграф 1 от Договора за функционирането на Европейския съюз, се прилага в съответствие с правилата на Съюза за държавните помощи. Член 18 Проекти Следните видове проекти може да бъдат финансирани с безвъзмездни средства за дейности: а) пилотни проекти; б) демонстрационни проекти; в) проекти за най-добри практики; г) интегрирани проекти предимно в областите природа, води, отпадъци, въздух и смекчаване на и адаптиране към изменението на климата; д) проекти за техническа помощ; е) подготвителни проекти; ж) проекти за информация, осведоменост и разпространяване; з) всички други проекти, необходими за постигане на целите, посочени в член 3. Член 19 Критерии за допустимост на проекти 1. Проектите, посочени в член 18, трябва да отговарят на следните критерии за допустимост: а) да бъдат от интерес за Съюза, като имат съществен принос за постигането на една от целите на програмата LIFE, посочени в член 3; б) да осигуряват ефективен от гледна точка на разходите подход и да бъдат технически и финансово съвместими; в) да бъдат стабилни по отношение на изпълнението. Комисията е оправомощена да приема делегирани актове в съответствие с член 30 по отношение на условията за прилагането на критерия, посочен в параграф 1, буква а), с цел критерият да бъде приспособяван към конкретните приоритетни области, определени в членове 9 и 13. 2. Проектите, финансирани по програма LIFE, насърчават синергиите между различните цели, когато е възможно, както и използването на „зелени“ обществени поръчки. 3. Интегрираните проекти, посочени в член 18, буква г), според случая включват заинтересовани страни и насърчават съгласуването с други източници на финансиране на Съюза и мобилизирането им, когато е възможно. Комисията осигурява географски баланс в съответствие с принципите на солидарността и споделяне на усилията в процеса на възлагане на интегрирани проекти. Комисията е оправомощена да приема делегирани актове в съответствие с член 30 по отношение на критериите за прилагане на географски баланс по всяка тематична област от посочените в член 18, буква г). 4. Комисията обръща особено внимание на транснационални проекти, в които транснационалното сътрудничество е съществено важно за гарантиране на защитата на околната среда и изпълнение на целите, свързани с климата, и полага усилия да гарантира, че най-малко 15% от бюджетните ресурси, отделени за проекти, са разпределени за транснационални проекти. Член 20 Ставки на съфинансиране и допустимост на разходи за проекти 1. Максималният размер на съфинансирането за проекти, посочени в член 18, е 70 % от допустимите разходи. По изключение максималният размер на съфинансиране за проекти, посочени в член 18, букви г) и е) е 80 % от допустимите разходи. 2. ДДС не се счита за допустим разход за проекти, посочени в член 18. Разходи, свързани с купуването на земя, се считат за допустими за финансиране от Съюза за проектите, посочени в член 18, при условие че: – купуването ще допринесе за подобряване, поддържане и възстановяване на целостта на мрежата „Натура 2000“, установена по член 3 от Директива 92/43/ЕИО, – купуването на земята е единственият или най-ефективният начин за постигане на желаните резултати по опазване на природата, – закупената земя се запазва за дългосрочно използване в съответствие с целите, посочени в членове 11, 14, или 15, и – съответните държави-членки гарантират, посредством прехвърляне или по друг начин, че предназначението на такава земя в дългосрочен план ще бъде за целите на опазване на природата. Член 21 Безвъзмездни средства за оперативни разходи 1. С безвъзмездни средства за оперативни разходи се подкрепят определени оперативни и административни разходи на организации с нестопанска цел, които се стремят към постигане на цел от общ европейски интерес, които работят предимно в областта на околната среда и/или действията по климата и участват в разработването, изпълнението и правоприлагането на политиката и законодателството на Съюза. 2. Максималният размер на съфинансиране от Съюза с безвъзмездни средства за оперативни разходи, посочени в параграф 1, е 70 % от допустимите разходи. Член 22 Други видове дейности По програма LIFE може да се финансират действия, изпълнявани от Комисията в подкрепа на подготовката, изпълнението и целенасоченото включване на политиките и законодателството на Съюза в областта околната среда и климата с оглед постигане на целите, посочени в член 3. Споменатите дейности може да включват: а) информация и комуникации, включително кампании за повишаване на осведомеността. Финансовите ресурси, отпуснати за комуникационни дейности по настоящия регламент, обхващат и институционалната комуникация по политическите приоритети на Съюза; б) проучвания, наблюдения, моделиране и разработка на сценарии; в) подготовка, изпълнение, мониторинг, проверка и оценка на проекти, политики, програми и законодателство; г) работни срещи, конференции и срещи; д) работа в мрежа и платформи за най-добри практики; е) всякакви други дейности, необходими за постигане на целите, посочени в член 3. Член 23 Бенефициери Програмата LIFE може да финансира публични и частни органи. ГЛАВА 2 Мерки за изпълнение Член 24 Многогодишни работни програми 1. Комисията приема многогодишни работни програми за програма LIFE. Тези актове за изпълнение се приемат в съответствие с процедурата по разглеждане, посочена в член 29, параграф 2. 2. Всяка многогодишна работна програма има продължителност от най-малко две години и в съответствие с целите, посочени в член 3, определя следното: а) срока на действие на многогодишната работна програма; б) разпределението на средствата за финансиране между всичките приоритетни области, както и различните видове финансиране в рамките на всяка подпрограма; в) тематичните приоритети за проекти, които да бъдат финансирани за периода, обхванат от многогодишната работна програма; г) качествените и количествените резултати, показателите и целите за всяка приоритетна област и всеки тип проект за периода, обхванат от многогодишната работна програма; д) критериите за подбор и отпускане на безвъзмездни средства; е) ориентировъчни графици за поканите за представяне на предложения за периода, обхванат от многогодишната работна програма. 3. Комисията преразглежда, ако е уместно, многогодишните работни програми. Тези актове за изпълнение се приемат в съответствие с процедурата по разглеждане, посочена в член 29, параграф 2. Член 25 Методи за изпълнение Комисията изпълнява дейностите, насочени към осъществяване на целите, посочени в член 3, съгласно методите за управление, определени в член 53 от Регламент (EО, Евратом) № 1605/2002, по-специално с пряко или непряко управление от Комисията на централизирана база или съвместното управление с международни организации. Член 26 Административно и техническо съдействие Финансовите средства, отпуснати по програмата LIFE, може да покриват и необходимите разходи по дейностите, свързани с подготовка, мониторинг, контрол, одит, комуникация и оценяване, пряко изисквани за управлението на програмата LIFE и за постигане на нейните цели. Член 27 Мониторинг и оценяване 1. Комисията редовно извършва мониторинг и отчитане на изпълнението на програмата LIFE и нейните подпрограми, включително на размера на разходите по дейности, свързани с климата и с биологичното разнообразие. Комисията разглежда и синергиите между програма LIFE и други допълващи програми на Съюза и, в частност, между нейните подпрограми. 2. Комисията предоставя на Европейския парламент, на Съвета, на Европейския икономически и социален комитет и на Комитета на регионите: а) не по-късно от 30 септември 2017 г. с оглед на решение за продължаване, изменение или прекратяване на мерките — доклад за външна междинна оценка на програма LIFE (и нейните подпрограми), включително качествените и количествените аспекти на нейното изпълнение, размера на разходите по дейности, свързани съответно с климата и с биологичното разнообразие, допълването с други съответни програми на Съюза, постигането на целите по всичките мерки (на нивото на резултатите и въздействията, когато е възможно), ефективността на използване на ресурсите и нейната европейска добавена стойност. Оценката освен това разглежда обсега за опростяване, вътрешната и външна съгласуваност, запазването на целесъобразността на всички цели, както и приноса на мерките към приоритетите на Съюза за интелигентен, устойчив и приобщаващ растеж. В доклада се вземат предвид резултатите от оценките на дългосрочното въздействие на предшестващата програма. Докладът се придружава от забележки на Комисията, включително за начина, по който констатациите на междинната оценка се вземат предвид при прилагането на програмата LIFE, и, по-специално при изготвянето на многогодишните работни програми; б) не по-късно от 31 декември 2023 г. — доклад за външна и независима последваща оценка, който обхваща изпълнението и резултатите по програмата LIFE и нейните подпрограми, включително размера на разходите по дейности, свързани съответно с климата и с биологичното разнообразие, степента, до която програма LIFE като цяло и всяка от нейните подпрограми са постигнали своите цели, и приноса на програма LIFE за постигането на общите и конкретните цели на стратегията „Европа 2020“. 3. Комисията прави резултатите от предприетите съгласно настоящия член оценки обществено достъпни. Член 28 Защита на финансовите интереси на Съюза 1. Комисията предприема необходимите мерки, за да гарантира, че когато се изпълняват дейности, финансирани по настоящия регламент, финансовите интереси на Съюза са защитени чрез прилагането на превантивни мерки срещу измама, корупция и всяка друга форма на незаконна дейност, чрез ефективни проверки и, при установени нередности, чрез възстановяване на неоснователно платени суми и, когато е уместно, чрез ефективни, пропорционални и възпиращи санкции. 2. Комисията или нейни представители и Сметната палата имат правомощия за извършване на одит по документи и проверки на място на всички бенефициери, изпълнители и подизпълнители, които са получили средства от Съюза по програмата. В съответствие с процедурите, предвидени в Регламент (Евратом, ЕО) № 2185/96 Европейската служба за борба с измамите (OLAF) може да извършва проверки на място и контрол на икономически оператори, свързани пряко или непряко с подобно финансиране, с оглед установяване дали е налице измама, корупция или каквато и да е друга незаконна дейност, която засяга финансовите интереси на Европейския съюз във връзка с дадено споразумение за предоставяне на безвъзмездни средства или решение за безвъзмездни средства или договор за финансиране от страна на Съюза. Без да се засягат разпоредбите на първа и втора алинея, в договори за сътрудничество с трети страни и международни организации, в споразумения за безвъзмездни средства, решения за безвъзмездни средства и договори, произтичащи от прилагането на настоящия регламент, изрично се упълномощават Комисията, Сметната палата и OLAF да провеждат подобни одити, проверки на място и контрол. 3. Получателят на финансова помощ пази на разположение на Комисията за период от пет години след последното плащане по отношение на всеки проект всички разходооправдателни документи, свързани с разходи по съответния проект. ДЯЛ IV ЗАКЛЮЧИТЕЛНИ РАЗПОРЕДБИ Член 29 Процедура по комитология 1. Комисията се подпомага от Комитет за Програмата за околната среда и действията по климата LIFE. Посоченият комитет представлява комитет по смисъла на Регламент (ЕС) № 182/2011. 2. При позоваване на настоящия параграф се прилага член 5 от Регламент (ЕС) № 182/2011. Член 30 Упражняване на делегираните права 1. Правомощието да приема делегираните актове се предоставя на Комисията при спазване на предвидените в настоящия член условия. 2. Правомощието да приема делегирани актове по член 3, параграф 2, член 19, параграф 1 и член 19, параграф 3 се предоставя на Комисията за неопределен срок, считано от [датата на влизане в сила на настоящия регламент]. 3. Делегирането на правомощия, посочено в член 3, параграф 2, член 19, параграф 1 и член 19, параграф 3, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. То влиза в сила в деня след публикуването на решението в Официален вестник на Европейския съюз или на посочена в решението по-късна дата. То не засяга валидността на делегираните актове, които вече са в сила. 4. Веднага след като приеме делегиран акт, Комисията уведомява едновременно Европейския парламент и Съвета за него. 5. Делегиран акт, приет съгласно член 3, параграф 2, член 19, параграф 1 или член 19, параграф 3, влиза в сила само ако нито Европейският парламент, нито Съветът не е възразил срещу него в срок от два месеца след нотификацията на Европейския парламент и на Съвета за съответния акт или, ако преди изтичането на този срок и Европейският парламент и Съветът са уведомили Комисията, че няма да правят възражения. Този срок се удължава с два месеца по инициатива на Европейския парламент или на Съвета. Член 31 Отмяна Регламент (ЕО) № 614/2007 се отменя. Позоваванията на отменения регламент се считат за позовавания на настоящия регламент. Член 32 Преходни мерки 1. Мерките, започнали преди 31 декември 2013 г. в съответствие с Регламент (ЕО) № 614/2007, продължават да се уреждат по посочения регламент и съответстват на техническите разпоредби, определени в него, до тяхното приключване. Комитетът, посочен в член 29, параграф 1, заменя комитета, предвиден в Регламент (ЕО) № 614/2007, от датата на влизане в сила на настоящия регламент. 2. Финансирането по програмата LIFE може да покрива също така разходи за техническо и административно съдействие, включително за всички задължителни съгласно Регламент (ЕО) № 614/2007 дейности по мониторинг, комуникация и оценяване след изтичането на срока на действието му, за да се осигури преходът между програмата LIFE и мерките, приети в съответствие с Регламент (ЕО) № 614/2007. 3. Нужните суми в рамките на финансовия пакет за осигуряване на мерки за мониторинг, комуникация и одит в периода след 31 декември 2020 г. се считат за потвърдени, само ако са съгласувани с финансовата рамка, приложима от 1 януари 2021 г. 4. Бюджетните кредити, които съответстват на целеви приходи, произтичащи от възстановяването на погрешно изплатени суми по Регламент (ЕО) № 614/2007, се използват за финансиране на програмата LIFE в съответствие с член 18 от Регламент (ЕО, Евратом) № 1605/2002. Член 33 Влизане в сила Настоящият регламент влиза в сила на двадесетия ден след публикуването му в Официален вестник на Европейския съюз. Настоящият регламент е задължителен в своята цялост и се прилага пряко във всички държави-членки. Съставено в Брюксел, За Европейския парламент: За Съвета: Председател Председател ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата 1.2. Съответна(и) област(и) на политиката в структурата на УД/БД 1.3. Естество на предложението/инициативата 1.4. Цел(и) 1.5. Обосновка на предложението/инициативата 1.6. Срок на действие и финансово отражение 1.7. Предвиден(и) метод(и) на управление 2. МЕРКИ ЗА УПРАВЛЕНИЕ 2.1. Правила за наблюдение и докладване 2.2. Системи за управление и контрол 2.3. Мерки за предотвратяване на измами и нередности 3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА 3.1. Засегната(и) функция(и) от многогодишната финансова рамка и бюджетен(ни) ред(ове) за разходите 3.2. Очаквано отражение върху разходите 3.2.1. Обобщение на очакваното отражение върху разходите 3.2.2. Очаквано отражение върху бюджетните кредити за оперативни разходи 3.2.3. Очаквано отражение върху бюджетните кредити за административни разходи 3.2.4. Съвместимост с настоящата многогодишна финансова рамка 3.2.5. Участие на трети страни във финансирането 3.3. Очаквано отражение върху приходите ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата „Предложение за Регламент на Европейския парламент и на Съвета за създаване на Програма за околната среда и действията по климата (LIFE)“ 1.2. Съответна(и) област(и) на политиката в структурата на УД/БД[50] ОКОЛНА СРЕДА И ДЕЙСТВИЯ ПО КЛИМАТА 1.3. Естество на предложението/инициативата ¨ Предложението/инициативата е във връзка с нова дейност ¨ Предложението/инициативата е във връзка с нова дейност вследствие на пилотен проект/подготвителна дейност[51] X Предложението/инициативата е във връзка с продължаване на съществуваща дейност ¨ Предложението/инициативата е във връзка с дейност, пренасочена към нова дейност 1.4. Цели 1.4.1. Многогодишна(и) стратегическа(и) цел(и) на Комисията, към която(които) е насочено(а) предложението/инициативата Многогодишната финансова рамка за 2014-2020 г. 1.4.2. Специфична(и) цел(и) и съответна(и) дейност(и) във връзка с УД/БД Специфична цел №: 1. Околна среда и ресурсна ефективност 2. Биологично разнообразие 3. Управление и информация, свързани с околната среда 4. Смекчаване на изменението на климата 5. Адаптиране към изменението на климата 6. Управление и информация, свързани с климата Съответна(и) дейност(и) във връзка с УД/БД: (въз основа на номенклатура 2011 г.) 07 03 — разработване и прилагане на политиката и законодателството на Съюза в областта на околната среда 07 12 — прилагане на политиката и законодателството на Съюза за действия по климата 1.4.3.& 1.4.4 Очаквани резултати и въздействие и показатели Да се посочи отражението, което предложението/инициативата би следвало да има върху бенефициерите/целевите групи. Цел || Очакван резултат || Показател за резултатност || Очаквано въздействие || Показател за въздействието Специфични цели, общи за двете подпрограми Подобряване на разработването, изпълнението и правоналагането на политиката и законодателството на Съюза в областта на околната среда и климата (член 3, параграф 1, буква б) · чрез разработване, изпитване и демонстриране на подходи, най-добри практики и решения, подходящи да бъдат последвани или прехвърлени; и Член 10, буква а), член 11, буква а), член 12, буква в), член 14, буква a), член 14, буква г), член 15, буква а) и буква г) и член 16, буква в<sp>) · чрез подобряване на базата от знания с оглед информиране на вземащите решенията Член 10, буква в), член 11, буква в), член 12, буква б), член 14, буква б), член 15, буква б), член 16, буква б) || Въвеждане на нови или актуализирани подходи или най-добри практики от частния и публичния сектори; последване или прехвърляне на 25 % от проектите/мерките/подходите || · Процент на актуализирани или нови подходи, методи или решения, финансирани по програма LIFE, които се последват или прехвърлят · Брой на държавите-членки/регионите, в които подходите на интегрирани проекти се последват || Ефективно интегриране на съображенията за околната среда и климата в практиката на частния и публичния сектори || · Процент на актуализираните или нови подходи, разработени чрез програмата LIFE, които са били системно използвани или усъвършенствани в частния и в публичния сектор · Брой на държавите-членки/регионите, които системно прилагат интегрирани подходи, и нови държави-членки/региони, които прилагат интегрирани подходи, като последица от примери по програма LIFE По-добра база от знания за информиране на вземащите решения || · Брой инструменти, подходи и проучвания, разработени или предприети по програмата LIFE · Брой на предложенията за политиката/законодателството, които се основават на предприетите проучвания · Брой на предложенията за политиката/законодателството, които се основават на резултати от проектите || Консолидирани практики на вземащи политически решения, при които се използват показатели и инструменти, разработени и изпитани чрез LIFE || · Брой консолидирани практики при използване на показатели или инструменти, разработени и изпитани в резултат на примери по програма LIFE · Намален брой случаи за нарушаване на законодателството на ЕС, обусловен от интервенциите по програма LIFE Насърчаване на интегрирането на целите в областта на околната среда и климата и целенасоченото им включване в други политики на Съюза и в публични и частни практики, включително чрез повишаване на техния капацитет, по-специално чрез прилагане, разработване, изпитване и демонстриране на интегрирани подходи, най-добри практики и решения, подходящи да бъдат включени. Член 3, параграф 1, буква б), член 10, букви a) и б), член 11, букви a) и б), член 12, буква в), член 14, букви a), в) и г), член 15, букви а), в) и г), член 16, буква в) || Увеличаване на основните финансови средства за решения в областта на околната среда и климата: · 25 % подходи, включени в национални/регионални програми; programmes; · Увеличено с 25 % мобилизиране на средства от други фондове на Съюза за областта на околната среда или климата в сравнение с нивата от 2011 г. || · Процент от подходи/проекти, финансирани по LIFE, които са включени в национални/регионални програми programmes; · Брой на мерките в допълнение към интегрирани проекти, финансирани от други фондове на Съюза || Ефективно интегриране на съображенията за околната среда и климата в други политики на Съюза || · Брой на многосекторните рамки за сътрудничество /координиране за финансиране на мерки по околната среда и климата, разработени от примери или в резултат на примери по програма LIFE · Брой подходи или проекти, финансирани по LIFE, които са разширили мащаба си, разгърнали обхвата си или са разпространявани чрез други фондове на Съюза Спомагане за по-доброто управление в областта на околната среда и климата на всички равнища Член 3, параграф 1, буква в) и членове 12 и 16 || По-голямо участие на заинтересованите страни и гражданите в дейности за повишаване на осведомеността || Брой на участниците в дейности за повишаване на осведомеността || Повишена осведоменост относно проблеми и решения в областта на околната среда и климата || Осведомеността относно проблеми и решения, свързани с околната среда и климата, отчетена в проучвания на Евробарометър По-активно участие на гражданите и НПО в процеса на вземане на решения || · Брой граждани, участващи в онлайн консултации · Брой предложения за изменения на законодателни актове, които идват от НПО, финансирани по LIFE || Консолидирани канали за участие на обществеността и постоянна тенденция към увеличаване на качеството и честотата на участие на гражданите и на НПО в процеса на взимане на решения || Съобразяване с предложения, които идват от различни заинтересовани страни, по отношение на политиката и законодателните актове в областта на околната среда или климата Специфични цели за приоритетна област „околна среда и ресурсна ефективност“ (член 3, параграф 1, буква а) и член 10) Разработване, изпитване и демонстриране на подходи най-добри практики и решения за политиката или управлението, свързани с околната среда, които да бъдат подходящи за последване, прехвърляне или интегриране, включително по отношение на връзката между околната среда и здравето и в подкрепа на политиката и законодателството относно ефективното използване на ресурсите, в това число пътната карта за ефективно използване на ресурсите в Европа Член 10, буква а) || Повишена ресурсна ефективност на икономиката на Съюза || Брой проекти за разработване, изпитване или демонстриране на подходи, най-добри практики или решения за по-ефективно използване на ресурсите || Консолидиран преход към икономика с по-ефективно използване на ресурсите || Брой на консолидираните ресурсно ефективни подходи, при които се прилагат технологии или подходи, които са демонстрирани чрез програмата LIFE, и постигнато ниво на ресурсната ефективност Подкрепване на прилагането, разработването, изпитването и демонстрирането на интегрирани подходи при изпълнение на планове и програми съгласно политиката и законодателството на Съюза в областта на околната среда, най-вече в областта на водите, отпадъците и въздуха Член 10, буква б) || 10 % от районите на речните басейни (RBD) доведени до подходящо управление до края на програмния период || · Брой на интегрирани проекти, целящи изпълнение на Рамковата директива за водите, и обхванати km2 · Брой на районите на речните басейни, доведени до подходящо управление · Брой на водните обекти, в които екологичното състояние се подобрява || Консолидирано и разширено подходящо управление на целевите сектори || · Брой на районите на речните басейни, които продължават да бъдат управлявани по подходящ начин, и нови райони на речни басейни, управлявани по подходящ начин, като следствие от примери по програма LIFE · Брой на целевите водни обекти, които постигат на добро екологично състояние 12 % от регионите имат подходящо управление на отпадъците до края на програмния период || Брой на интегрирани проекти, целящи изпълнение на планове и програми по отношение на отпадъците, както и обхванати ha и обхванато население || Брой на регионите, в които управлението на отпадъците продължава да бъде адекватно, и брой на новите региони с подобрено управление в резултат на примери по програма LIFE 10% от населението на Съюза да има полза от по-високото качество на въздуха до края на програмния период || Брой на интегрирани проекти, целящи изпълнение на Директивата относно качеството на въздуха, и брой на обхванатото население, || Брой на градовете с непрекъснато усъвършенствани стандарти за качество на въздуха, както и брой на нови градове с подобрени стандарти за качество на въздуха в резултат на примери по програма LIFE Специфични цели за приоритетна област „биологично разнообразие“ (член 3, параграф 1, буква б) и член 11) Допринасяне за изпълнението на политиката и законодателството на Съюза в областта на биологичното разнообразие, включително изпълнението на Стратегията на ЕС за биологичното разнообразие до 2020 г., Директива 2009/147/EО и Директива 92/43/ЕИО, по-специално чрез прилагане, разработване, изпитване и демонстрирането на подходи, най-добри практики и решения Член 11, буква а) || Природозащитното състояние на 25 % от целевите местообитания, предмет на проектите, се подобрява до края на програмния период || Брой и вид на целевите местообитания, чието природозащитно състояние се подобрява в резултат на интервенции по програма LIFE || Целеви видове и местообитания, предмет на проекти по програма LIFE, които достигат благоприятно природозащитно състояние || Брой на целеви местообитания и видове, които постигат благоприятно природозащитно състояние в резултат на примери по програма LIFE или след нтервенции по същата програма Природозащитното състояние на 25 % от целевите видове, предмет на проектите, се подобрява до края на програмния период || Брой и вид на целевите видове, чието природозащитно състояние се подобрява в резултат на интервенции по програма LIFE Възстановяване на 3 % от екосистемните услуги до края на програмния период || Брой ha и вид на възстановените екосистемни услуги в резултат на програма LIFE || Консолидирано възстановяване на екосистемни услуги и по-нататъшно възстановяване || Брой ha на възстановени екосистемни услуги в резултат на примери по програма LIFE Подпомагане на по-нататъшното развитие, изпълнението и управлението на мрежата „Натура 2000“, в частност прилагането, разработването, изпитването и демонстрирането на интегрирани подходи за изпълнението на рамките за приоритетни действия (РПД) Член 11, буква б) || До края на програмния период 15 % от мрежата „Натура 2000“ да бъдат управлявани по подходящ начин || · Брой интегрирани проекти, целящи изпълнение на РПД, и обхванати ha от „Натура 2000“ · Брой на обектите по „Натура 2000“, доведени до подходящо управление || Консолидирано и разширено подходящо управление на мрежата „Натура 2000“ || Брой на обектите по „Натура 2000“, които продължават да бъдат управлявани по подходящ начин, и нови обекти по „Натура 2000“ с оптимизирано управление като последица от примери по програма LIFE Специфични цели за приоритетна област „смекчаване на изменението на климата“ (член 3, параграф 1, буква а) и член 14) Улесняване на разработването и прилагането на интегрирани подходи, като например при стратегии и планове за действие за смекчаване на последиците на изменението на климата, на местно, регионално или национално равнище Член 14, буква в) || Засилване на разработването и прилагането на стратегии или планове за действие, свързани със смекчаването на изменението на климата || Брой и обхват на стратегии или планове за действие, свързани със смекчаването на изменението на климата, разработени или реализирани чрез програма LIFE || Ефективно интегриране на съо